
ILOISESTI LIIKUNNALLINEN ARKI
LEIKIN ARVOSTAMINEN
LASTEN JA PERHEIDEN OSALLISUUS JA KUULLUKSI TULEMINEN
LÄMMIN JA VÄLITTÄVÄ VUOROVAIKUTUS
FYYSINEN JA PSYYKKINEN TURVALLISUUS
Meille kaikki lapset ovat tervetulleita sellaisina kuin ovat. Kohtaamme lapset sensitiivisesti ja teemme yhteistyötä kaikkia perheitä arvostaen. Toiminnassamme näkyvät lämmin vuorovaikutus, huumori ja hupsuttelu, leikin ja liikunnan riemu sekä ilmaisun ilo. Kohtaamme myötätuntoisesti kaikenlaiset tunteet. Jokainen päivä on uusi seikkailu, jossa kaikki lapset ja me ammattilaiset olemme mukana oppimassa yhdessä. Meillä on rohkeutta ottaa uusia askeleita digipolulla. Autamme toinen toisiamme ja iloitsemme yhdessä onnistumisista ja oppimisesta.
Kotkan varhaiskasvatuksen visio

TOIMIPAIKAN TOIMINTASUUNNITELMA

Toimipaikan toimintasuunnitelma perustuu Kotkan varhaiskasvatussuunnitelmaan.
Toimintasuunnitelma julkaistaan 31.10 mennessä ja tallennetaan toimipaikan 
Pedanet sivulle.

Toimipaikka tarkentaa kuntakohtaisia ratkaisuja seuraavien otsikoiden kautta:

1. VARHAISKASVATUKSEN JÄRJESTÄMINEN
Kuvaus toimipaikasta

2. ARVOT JA LAPSEN HYVINVOINTI
Arvot toimipaikan toiminnassa
Kotkan varhaiskasvatuksen visio toimipaikan toiminnassa

3. ARVIOINTI JA KEHITTÄMINEN
Arvioinnin toteutuminen toimipaikassa (lasten ja huoltajien osallisuus)
Yksikön vahvuudet, kehittämiskohteet ja niihin tähtäävä varhaiskasvatus

4. YHTEISTYÖ JA LAPSEN VARHAISKASVATUSSUUNNITELMA
Huoltajayhteistyö ja lapsen varhaiskasvatussuunnitelma

5. TOIMINTAVUOSI 2025-2026
Toimintavuoden elämää

Varhaiskasvatuksen järjestäminen



1. VARHAISKASVATUKSEN JÄRJESTÄMINEN

Kunnan velvollisuus on vastata lapsen varhaiskasvatusoikeuteen ja tarjota perheille heidän tarvitsemaansa palvelua.

Päiväkodit toimivat perhepäivähoidon lasten varahoitopaikkoina. Varhaiskasvatusta järjestetään tarvittaessa myös esiopetuksen lapsille esiopetuksen toimipaikoissa, jotka sijaitsevat koulurakennuksissa. Avoimen varhaiskasvatuksen toimintaan lapsi tulee aikuisen (huoltaja, isovanhempi, kummi jne.) kanssa. Sen lisäksi avoimessa varhaiskasvatuksessa järjestetään lapsille kerhoja.

KUVAUS PÄIVÄKODISTA


	Katariinan päiväkoti on valmistunut vuonna 2017. Se sijaitsee kaupungin keskustan puistomaisessa ympäristössä hyvien ulkoilu- ja retkeilymaastojen lähellä. Lähiympäristöä hyödynnetään viikoittain retkeillen, tutkien, liikkuen ja leikkien.

Päiväkoti on avoinna 6.30–17 välisenä aikana. Tarvittaessa aukioloaika joustaa huoltajien töiden vuoksi klo 6–18 välillä. Siitä tulee sopia hyvissä ajoin etukäteen.

Päiväkodissa tarjotaan varhaiskasvatusta 1–5-vuotiaille lapsille kuudessa lapsiryhmässä. Ryhmissä 1 ja 2 lapset ovat alle 3-vuotiaita. Ryhmien 3–6 lapset ovat pääsääntöisesti yli 3-vuotiaita. 

Tällä toimintakaudella päiväkodin 5-vuotiaat ovat sijoittuneet ryhmiin 3, 5 ja 6. Ryhmissä toteutetaan ”viskaritoimintaa” lasten yksilölliset kiinnostuksenkohteet ja tarpeet huomioiden. Lapset ovat osallisina toiminnan suunnittelussa. Lisäksi ryhmien 3, 5 ja 6 henkilöstö järjestää kaikille yhteistä “viskaritoimintaa” eri teemojen ympärille keskimäärin 1-2 kertaa kuukaudessa. Toiminta voi olla esim. liikuntaa, musiikkia, retkiä tai kulttuuritapahtumia.

Päiväkodissa on omat tilat avoimelle varhaiskasvatus- ja kerhotoiminnalle. Avointa toimintaa pikkulapsiperheille on neljänä päivänä viikossa; ma, ke ja to klo 9–15, perjantaisin klo 12-15. Kerho 2–4-vuotiaille toteutuu ti-to klo 9–12 ja vauvatapaamiset yhteistyössä seurakunnan kanssa ti ja to klo 12.30–15.00.

Päiväkodin tiloissa järjestetään myös kokouksia ja koulutuksia.

Erikoisuutena Katariinan päiväkodissa on lasten ravintola, jossa ryhmien 3–6 lapset ruokailevat ryhmittäin porrastetusti. Ruokien valmistuksesta ja tarjolle laittamisesta vastaa Kymijoen Ravintopalvelujen työntekijä.

Katariinan päiväkodissa on monipuolinen sisä- ja ulkovälineistö niin liikuntaa, musiikkia, kädentöitä kuin leikkiäkin ajatellen. Tarvikkeita ja materiaaleja käytetään monipuolisesti arjen toiminnassa, tarvittaessa ryhmien kesken vaihdellen.






Arvot ja lapsen hyvinvointi



2. ARVOT JA LAPSEN HYVINVOINTI

Toimipaikan ja toimintamuodon toimintasuunnitelma kääntää käytännön kielelle varhaiskasvatuksen toimintakulttuurin arvoja ja tavoitteita. Tällä tarkoitetaan arvostavan vuorovaikutuksen, liikkumisen ja leikin, lasten osallisuusmahdollisuuksien sekä tutkivan toiminnan ja oppimisen toteutumiskuvauksia. Lisäksi kuvataan kasvatus-, opetus- ja oppimisympäristöratkaisuja. 

Varhaiskasvatuksen henkilöstön ammatillista osaamista toimipaikoissa vahvistavat varhaiskasvatuksen erityisopettajat (veot), kieli- ja kulttuuriopettajat (kieku), varhaiskasvatuksen kuraattori ja varhaiskasvatuksen tvt-kordinaattori.  Nämä ammattilaiset konsultoivat varhaiskasvatuksen henkilökuntaa, ovat mukana lasten arjessa sekä kohtaavat huoltajia. 

Kaupunkistrategian arvot

RAKKAUS
Jokainen lapsi kokee itsensä tärkeäksi ja tuntee että hänestä välitetään. Kukaan ei jää yksin. Rajat ovat rakkautta, syli on aina avoinna.








REILUUS
Kaikki lapset ja perheet huomataan ja huomioidaan tasavertaisina ja tasapuolisesti.








ROHKEUS
Annetaan tilaa ja mahdollisuuksia kokeilla uutta. Kannustetaan ja rohkaistaan yrittämään. Otetaan asiat puheeksi ajantasaisesti ja arvostavasti.


















Kotkalainen varhaiskasvatus tukee arvojen toteutumista.
Kestävä elämäntapa on välttämätöntä.
Lapsi on ainutlaatuinen ja lapsuus on itseisarvo.
Kulttuurinen moninaisuus on rikkaus.









ARVOT YKSIKÖN TOIMINNASSA


	LAPSI ON AINUTLAATUINEN JA LAPSUUS ON ITSEISARVO
Katariinan päiväkodissa jokainen lapsi kohdataan yksilönä hänen tarpeensa, vahvuutensa, tuen tarpeensa sekä mielenkiinnon kohteensa huomioiden. Toimintaa suunnitellaan yhdessä lasten kanssa heidän toiveitaan ja ideoitaan kuunnellen ja havainnoiden. Pidämme tärkeänä, että hiljaisempienkin lasten ajatukset tulevat kuulluiksi. Lapsille ollaan aidosti läsnä ja saatavilla. Tiedostamme, että lapsi vasta opettelee kaikkia elämän taitoja omassa tahdissaan ja annamme hänelle siihen tukea ja aikaa.

KULTTUURINEN MONINAISUUS ON RIKKAUS
Katariinan päiväkodissa kohtaavat monenlaiset kulttuurit ja perheet. Kaikkia kohdellaan 
yhdenvertaisesti ja tasa-arvoisesti. Maahanmuuttajaperheiden kanssa tehtävässä yhteistyössä on omat kieleen, kulttuuriin ja kasvatusnäkemyksiin liittyvät erityispiirteensä. Kasvattajilla on osaamista ja kokemusta erilaisista keinoista päästä hyvään vuorovaikutukseen perheiden kanssa. Osallistavia menetelmiä käytetään herkästi (esim. tulkkipalvelu, kuvat ym. kommunikaatiotavat). Huoltajilta saadun palautteen mukaan tänne on helppo tulla. Katariinan päiväkodissa lapsi saa kasvaa suvaitsevaisessa ympäristössä.

KESTÄVÄ ELÄMÄNTAPA ON VÄLTTÄMÄTÖNTÄ
Lasten kanssa keskustellaan kestävästä elämäntavasta ja luonnon kunnioittamisesta luontevasti monissa arjen tilanteissa. Kiinnitämme yhdessä huomiota veden ja sähkön kulutukseen, harjoittelemme kierrätystä ja lajittelua sekä materiaalien harkittua käyttämistä.         Pidämme yhdessä huolta tavaroista ja leluista sekä lähiympäristöstämme. Lastenravintolassa on päivittäin tarjolla kasvisruokavaihtoehto. Lapsia rohkaistaan ja kannustetaan maistelemaan ruokia monipuolisesti. Ruokahävikin vähentämistä harjoitellaan kiinnittämällä huomiota otettavaan ruuan määrään – ensin voi vähän maistella ja hakea sitten lisää. 
Lapsena opituilla toimintatavoilla ja valinnoilla voi olla vaikutusta pitkälle tulevaisuuteen.

MYÖS NÄMÄ OVAT MEILLE TÄRKEITÄ ASIOITA:

TURVALLISUUS
Pidämme tärkeänä, että lapsi kokee olonsa turvalliseksi ja hänellä mahdollisuus sekä läheisyyteen että omaan rauhaan päivän aikana. Lasten kanssa harjoitellaan sosiaalisia- ja tunnetaitoja ikätasoisesti, aikuinen on omalla mallillaan esimerkkinä hyvästä käytöksestä. Kiusaamistilanteet käsitellään aina yhdessä kaikkien osallisten kanssa. Kiusaamisen kokemus on 
yksilöllinen. Pahimmillaan se voi olla fyysistä tai sanallista, mutta joskus pelkkä äänensävy tai katse voidaan kokea kiusaamisena. Sisä- ja ulkotilojen turvallisuudesta huolehditaan     yhteisvastuullisesti, epäkohdat korjataan viipymättä.

LÄMMIN JA ARVOSTAVA VUOROVAIKUTUS
Päivittäinen vuorovaikutus lapsen ja hänen perheensä kanssa on lämmintä ja avointa. Jaamme yhdessä päivän kuulumiset iloineen ja murheineen. Kaikkien ajatukset ja näkökulmat ovat tärkeitä, ne kuullaan ja huomioidaan mahdollisuuksien mukaan. Sopivat tavat toimia löydetään yhdessä pohtien ja keskustellen.

LEIKKI
Leikin avulla lapset jäsentävät maailmaa, oppivat uusia asioita ja taitoja sekä käsittelevät 
kokemuksiaan. Se kehittää mielikuvitusta, motoriikkaa ja sosiaalisia taitoja. Leikki ei ole koskaan VAIN leikkiä. Leikille varataan aikaa ja monipuolisia mahdollisuuksia sisällä ja ulkona. Porrastamalla ja vuorottelemalla saadaan päiväkodin monipuoliset tilat ja varusteet kattavasti kaikkien yhteiseen käyttöön.

Kasvattajan osallistuminen leikkiin tukee leikkitaitojen harjoittelua, esim. pitkäkestoista leikkiä, yhdessä toimimista, vuorottelua tai vaikka lelujen jakamista kaverin kanssa.
Kasvattaja luo puitteet ja mahdollisuudet leikin toteutukselle lapsilta nousevien aiheiden pohjalta; mikä tila sopii parhaiten, mitä välineitä tarvitaan, kuinka kauan leikki kestää ja mikä kasvattajan rooli leikissä on. Leikkiä havainnoimalla saadaan tietoa lasten taidoista, kiinnostuksenkohteista sekä ystävyyssuhteista.

LISÄKSI VIELÄ
Katariinan päiväkodissa olemme yhdessä positiivisella asenteella, toiset huomioiden ja kaveria auttaen. Meille on tärkeää elää yhdessä lasten kanssa arkea käyttäen maalaisjärkeä.




Arvot ja lapsen hyvinvointi


KOTKAN VARHAISKASVATUKSEN VISIO TOIMIPAIKAN TOIMINNASSA


	MEILLE KAIKKI LAPSET OVAT TERVETULLEITA SELLAISINA KUIN OVAT
Avoin ja lämmin yhteistyö perheiden kanssa on ensisijaisen tärkeää. Aloituskeskustelussa huoltajilta saadaan arvokasta tietoa lapsesta ja perheestä. Se auttaa meitä tutustumaan lapseen ja hänen yksilöllisiin tarpeisiinsa sekä tekemään kasvatusyhteistyötä huoltajien kanssa. Yhteisistä linjoista sopiminen helpottaa lapsen tuloa päiväkotiin ja liittymistä osaksi ryhmää.

Toimintaa suunnitellaan ja toteutetaan niin, että jokaisella lapsella on mahdollisuus osallistua ja vaikuttaa omista taidoista ja fyysisistä tai terveydellisistä edellytyksistä riippumatta. Toimivien pienryhmien muodostaminen sekä kasvattajien taito soveltaa ja joustaa tilanteiden mukaan ovat tärkeitä. Lasten vahvuudet, kiinnostuksenkohteet ja monenlaiset vuorovaikutusaloitteet huomataan – kielitaito tai sen puute ei määritä lapsen mahdollisuutta tulla kuulluksi.

Lasten toimintaan mennään mukaan ja ollaan kuulolla siitä mikä heitä kiinnostaa, asioita ihmetellään yhdessä. Toimintaa suunniteltaessa ollaan tietoisia siitä, mitä lasten maailmassa tapahtuu. Pienimpien lasten kohdalla kasvattajien havainnot lapsista ovat erityisen tärkeitä, kun lapsi ei vielä itse osaa sanoittaa omia ajatuksiaan ja toiveitaan. Kaksi- ja monikieliset lapset tarvitsevat enemmän huomiointia ja tukea arjen toiminnoissa sekä erilaisten keinojen ja välineiden käyttöä vuorovaikutustilanteissa.

SENSITIIVINEN KOHTAAMINEN
Lapset ja huoltajat kohdataan ystävällisesti ja arvostavasti. Perheiden taustat ja moninaiset elämäntilanteet tiedostetaan ja huomioidaan yhteistyön pohjana. Työntekijöiden vastuulla on keskustelun aloittaminen ja ylläpitäminen niin, että huoltajat kokevat, että heidän asioistaan ollaan kiinnostuneita ja heidän näkemyksillään on merkitystä.

Lasten yksilölliset tavat ja tarpeet olla vuorovaikutuksessa huomioidaan, kasvattajilla on taitoa ja keinoja lähestyä jokaista niin, että se tuntuu turvalliselta. Lapset ovat aktiivisia toimijoita, jotka kasvavat, kehittyvät ja oppivat vuorovaikutuksessa muiden ihmisten ja lähiympäristön kanssa. Jo lapsena on tärkeää saada tunne, että omilla ajatuksilla ja mielipiteillä on merkitystä ja niillä voi vaikuttaa tapahtuviin asioihin.

TOISTEN AUTTAMINEN
Lapset ovat osallisina kaikessa päivän toiminnassa, jokainen hetki sisältää tilaisuuden oppia uutta. Tavallisissakin arkirutiineissa harjoitellaan yhdessä toimimista, vuorottelua, toisten huomaamista ja huomioimista. Esim. pukemistilanteissa on tavallista, että lapsi tuo muillekin huomioliivin tai kengät, joskus keskitytään auttamaan kaverille hanskoja käteen omien laittamisen sijasta. Lelujen kerääminen yhdessä leikin lopuksi on tapa olla avuksi, mutta se opettaa myös pitämään huolta yhteisistä tavaroista. Isommat lapset auttavat mielellään monissa asioissa ja tulevat myös kertomaan aikuiselle, jos joku tarvitsee apua.
 
Päiväkodissa eletään ”kaikki lapset ovat yhteisiä” periaatteella. Työntekijät ovat aina vastuussa jokaisesta lapsesta yli ryhmärajojen. Tämä korostuu etenkin ulkovalvonnan aikana. Yhteisesti olemme sopineet, että arjen muuttuvissa tilanteissa apua pyydetään ja annetaan reilusti tarpeen mukaan. Yhteistyöstä ja auttamisesta voidaan sopia jo etukäteen tiimeissä tai palavereissa, mutta olemme hyviä auttamaan myös ”lennossa”, 
jos joku huikkaa, että pääsisikö joku auttamaan.

ONNISTUMISISTA YHDESSÄ ILOITSEMINEN
Meillä iloitaan ja juhlitaan usein ja hyvin monenlaisia asioita; kuivaksi oppimista, 
vessanpöntöllä käymistä, sitä että oppii laittamaan kurahousun lenksun saappaan alle tai saa sukan jalkaan, uskaltaa maistaa uutta ruokaa, oppii leikkaamaan saksilla tai pääsee itse isoon kiipeilytelineeseen. Nämä pienet elämän asiat ovat lapsille isoja juttuja, joten niitä on syytä huomioida ja hehkuttaa. Lahjaksi voi saada mm. kehuja,
halauksia, peukutusta, papukaijamerkkejä, tarroja tai vaikka saippuakuplia.

Juhlia ja tapahtumia ideoidaan ja järjestetään yhdessä lasten kanssa. Osallisuus luo ilon ja onnistumisen kokemuksia tehden hetkistä ikimuistoisia. Välillä arkea voi piristää 
tekemällä isolla porukalla jotain ihan uutta tai heittäytyä hulluttelemaan. Ideat lähtevät lentoon, kun vastuu suunnittelusta ja järjestelyistä jakautuu kaikille, niin aikuisille kuin lapsillekin - yhdessä olemme enemmän. Esim. syksyllä lasten telttaretki -leikistä inspiroituneena yksi ryhmä teki pihalle retkipressusta teltan ja lapset söivät välipalan siellä.
Isompiin juhliin kutsun saavat myös huoltajat, joskus tärkeitä juhlavieraita voivat olla 
isovanhemmat.

KAIKKIA PERHEITÄ ARVOSTAVA YHTEISTYÖ
Yhteistyö perheiden kanssa sujuu päivittäisten kohtaamisten, avoimen vuorovaikutuksen ja asioiden oikea-aikaisen puheeksi ottamisen myötä. Ryhmien työntekijät tekevät yhteistyötä lämmöllä ja suurella sydämellä kaikkien eduksi ja yhteiseksi parhaaksi. Johtajat toimivat niin asiakkaiden kuin henkilöstönkin tukena. 

Moniammatilliseen yhteistyöhön saamme apua mm. heiltä:

Katariinan päiväkodin varhaiskasvatuksen erityisopettajana (veo) on aloittanut 
elokuussa 2026 Maarit Harju. Hän osallistuu ryhmien toimintaan tuoden sinne omaa osaamistaan sekä havainnoi ja ohjaa lapsia. Veo antaa henkilökunnalle konsultaatioapua ja osallistuu vasukeskusteluihin tarvittaessa. Hän tekee tiivistä yhteistyötä myös eri yhteistyötahojen kanssa lasten tuen tarpeisiin liittyvissä asioissa.

Kotkan kaupungin varhaiskasvatuksen kuraattorina toimii Tarja Tissari. Kuraattori on mukana perheiden tukeen liittyvissä asioissa. Tarja käy päiväkodilla tarpeen mukaan tapaamassa lapsia ja huoltajia, konsultoi henkilökuntaa sekä osallistuu pyydettäessä vasukeskusteluihin tai muihin yhteistyöpalavereihin. Kuraattori tekee yhteistyötä myös veon kanssa.

Konsultoivina kieli- ja kulttuuri (kieku) -opettajina Kotkan varhaiskasvatuksessa toimivat Teija Pylkkänen (yli 5v lapset) ja Sari Virtanen (alle 5v lapset). He antavat asiantuntija-apua kielen ja kulttuurin tukemiseen liittyvissä asioissa ja tulevat ryhmiin kutsuttaessa.


















Arviointi ja kehittäminen



3. ARVIOINTI JA KEHITTÄMINEN

Varhaiskasvatuksen arviointia toteuttavat henkilöstö, lapset ja huoltajat. Toteutusmuotoina kaupungin tasolla ovat erilaiset kyselyt sekä toiminnan auditointi.

Pienryhmäpedagogiikassa vahvistuu aikuisen läsnäolo vuorovaikutuksessa, jolloin lasten tuottamaa arviointitietoa on välittömästi nähtävissä ja hyödynnettävissä. Henkilöstö tallentaa arviointitietoa ja hyödyntää sitä toiminnan suunnittelussa.

Toimipaikat ja toimintamuodot täsmentävät toimintasuunnitelmassaan käyttämänsä palautekanavat sekä kehittämisen tavoitteet ja toimenpiteet tavoitteiden saavuttamiseksi. 

ARVIOINNIN TOTEUTUMINEN TOIMIPAIKASSA (LASTEN JA HUOLTAJIEN OSALLISUUS) 


	TOIMIPAIKAN ASIAKASKYSELYN MERKITYS TOIMINNALLE
Huoltajat arvioivat päiväkodin toimintaa koko varhaiskasvatuksen yhteisessä asiakaskyselyssä vuosittain. Asiakaskysely toteutetaan loka-marraskuun aikana sähköisesti. Tuloksista nostetaan esiin toimipaikan vahvuudet ja kehittämiskohteet seuraavalle vuodelle. Keinoja kehittämiskohteiden työstämiseen suunnitellaan yhteisesti päiväkodin kehittämispäivässä sekä tiimipalavereissa. Kehitettävien asioiden toteutumista arvioidaan ja suunnitelmia muokataan pitkin toimintakautta.

Huoltajien osallisuus toiminnan arvioijina on huomioitu myös mm. ryhmien palaute- ja 
toivomuslaatikoina eteisissä, satunnaisissa pienissä ovensuukyselyissä sekä mahdollisuutena kirjoittaa kommentteja ryhmän Peda.net. sivuille. Toimintaa arvioidaan yhdessä huoltajien kanssa myös vasukeskusteluissa.

LAPSET ARVIOIJINA
Lasten kanssa toimintaa arvioidaan keskustelemalla ja havainnoimalla; mikä oli kivaa, oliko joku jännittävää, mitä haluaisin tehdä uudelleen. Lasten omina arviointikeinoina toimivat itse tehdyt hymynaamataulut, peukku, erilaiset fiilismittarit, tunne- ja leikkikuvat ja monet muut tilanteisiin sopivat keinot, mm. osallisuuden peli. Arviointia on myös omien töiden valitseminen kasvunkansioon. Kansioihin kerättyjen kuvien ja tehtävien äärellä muistellaan usein yhdessä kivoja tapahtumia ja opittuja taitoja. ”Saduttaminen” on keino päästä kuulemaan lasten ajatuksia sadun keinoin.

HENKILÖSTÖKIN ARVIOI
Ryhmien tiimipalaverit pidetään viikoittain. Tiimipalavereissa toimintaa arvioidaan säännöllisesti. Arvioinnin kohde vaihtelee tilanteen ja tarpeen mukaan. Palaverista kirjataan muistio, jotta siihen voidaan tarvittaessa palata. Eri ammattiryhmien tiimit, koko yksikön palaverit ja kehittämispäivät pidetään säännöllisesti. Näissä kaikissa toteutamme toiminnan suunnittelua, arviointia ja kehittämistä.








YKSIKÖN VAHVUUDET, KEHITTÄMISKOHTEET JA NIIHIN TÄHTÄÄVÄ TOIMINTA 


	ASIAKASKYSELYN TULOKSET
Vahvuutenamme on jo useamman vuoden ajan ollut lasten kuuntelu ja lapsilta nousevien toiveiden huomioiminen. Olemme saaneet hyvää palautetta myös lämpimästä ja huomaavaisesta vuorovaikutuksesta. Toimintayksikön sisä- ja ulkotilat ovat ehdoton vahvuus ja niitä hyödynnetään monipuolisesti. Meillä saattaa olla Suomen parhaat retkeilymaastot!

Kehittämiskohteena on ollut tiedon saaminen lapsen päivästä. Tästä käymme jatkuvaa keskustelua ja kehitämme toimintaa sekä huoltajien että henkilökunnan näkökulmasta.

PIENRYHMÄPEDAGOGIIKKA
Pienryhmätoiminta on keskiössä Katariinan päiväkodin toiminnassa. Tällä on suora yhteys lasten tuntemiseen, aloitteiden ja vahvuuksien huomaamiseen sekä vuorovaikutuksen laatuun. Pienryhmässä lapsi saa äänensä kuuluviin ja aikuisella on aikaa yksilölliseen huomioimiseen. Lapsilla on aikaa ja tilaisuus harjoitella asioita omassa tahdissaan, saada läheisyyttä tai omaa rauhaa. Sosiaalinen kuormitus on vähäisempää, jolloin mieli pysyy iloisena ja vastaanottavaisena. Pienryhmiä voidaan muuttaa tai yhdistellä hetkellisesti toiminnan ja tilanteen mukaan.

Pienryhmätoiminnan rinnalla on perusteltua toimia myös isommissa ryhmissä. Lyhyilläkin koko ryhmän yhteisillä lauluhetkillä, päiväpiireillä, synttärijuhlilla, rentoutushetkillä ja muilla tuokioilla saadaan kokemuksia yhdessä olemisesta ja luodaan me-henkeä. Ulkopeleissä ja leikeissä yhdessä tekemisen ilo innostaa ja motivoi epävarmempiakin osallistumaan. Koko päiväkodin yhteiset juhlat ja tapahtumat ovat myös tärkeä osa päiväkodin toimintaa.  Isojen ja pienten ryhmien kesken tehdään yhteistyötä pieninä yhteisinä juhlina tai laulutuokioina.

Retkien suunnittelussa kiinnitetään erityistä huomiota turvallisuuteen päiväkodin alueelta poistuttaessa. Kun liikkeelle lähdetään isommalla porukalla, saadaan useampia kasvattajia mukaan kulkua turvaamaan. Myös pienryhmissä retkeily on mahdollista. Silloin on helpompi keskittyä asioiden ja ilmiöiden yhdessä ihmettelyyn ja tutkimiseen. Pienellä porukalla lasten osallisuutta on myös helpompi huomioida jo retkeä suunniteltaessa sekä sen aikana.

VALSSIARVIOINTI
Kotkan varhaiskasvatuksessa on otettu käyttöön digitaalinen laadunarviointijärjestelmä, Valssi. Valssi on kansallinen järjestelmä, joka on kehitetty päiväkotimuotoisen varhaiskasvatuksen arviointiin. Järjestelmä sisältää erilaisia tutkimusperustaisia, varhaiskasvatuksen laadun arviointiin ja järjestämiseen liittyviä työkaluja. Valssin tarkoituksena on tuottaa arviointitietoa, tunnistaa varhaiskasvatuksen vahvuuksia ja kehittämisen kohteita sekä laatia kehittämissuunnitelmia ja arviointituloksia. Arviointitulokset julkaistaan ja niitä hyödynnetään varhaiskasvatuksen kehittämisessä sekä laadun parantamisessa. Katariinan päiväkoti on ollut mukana pilotoimassa Valssin käyttöönottoa.

Ensimmäisen valssiarvioinnin tulosten myötä olemme kiinnittäneet huomiota monikulttuurisuuden näkyväksi tekemiseen toimintaympäristössä. Tämä teema kulkee koko ajan mukana toiminnassa ja kehittyy jatkossakin. Moninaisuutta huomioidaan mm. lelujen ja kirjojen hankinnassa.

Syksyllä 2025 valssiarvioinnin kohteena oli lapsen aloitus varhaiskasvatuksessa. Arvioimme jo käytössä olevien menetelmien ja käytäntöjen toimivuutta. Henkilöstö vastasi kyselyyn lokakuussa. Syksyn aikana vastauksista nostettiin tiimeissä keskustellen esiin meidän vahvuuksia, joita oli mm. arvostava vuorovaikutus ja vastaanotto. Tarjoamme myös perheille runsaasti aikaa ja mahdollisuuksia tutustumiselle. Hyväksi koettiin myös Kotkan kaupungin uusi aloituskeskustelupohja tutustumisen tueksi. 

Kehittämiskohteeksi nostettiin aloitukseen liittyvien roolien tarkentaminen – kuka vastaa mistäkin, kun ryhmään tulee uusi lapsi. Lastenhoitajat toivoivat enemmän vastuuta tutustumiseen liittyen. Nämä asiat on huomioitu, kun aloitusprosessia on tiimeissä käsitelty ja selvennetty.

Syksyn 2026 valssiarviointi kohdentuu alle 3-vuotiaiden lasten varhaiskasvatukseen. Kysely huoltajille ja työntekijöille toteutuu syys- lokakuun aikana sähköisesti.

LIIKKUVA VARHAISKASVATUS
Kotkan varhaiskasvatus on mukana Liikkuva varhaiskasvatus -ohjelmassa. Päiväkodilla on nimetyt liikuntavastaavat, jotka toimivat Liikkuvan varhaiskasvatuksen yhteyshenkilöinä, huolehtivat liikunnallisten tavoitteiden toteutumisesta ja tiedon kulusta henkilöstölle. Huoltajia kannustetaan liikuntamyönteiseen arkeen myös kotona.

Keväällä 2026 työntekijät ovat arvioineet Liikkuvan varhaiskasvatuksen -arviointilomakkeella toimipaikan nykytilaa liikkumisessa. Kehittämiskohteeksi nousi lasten osallisuuden ja osallistumisen lisääminen liikunnan suunnittelussa. Tätä olemme alkaneet yhdessä huomioimaan sekä ryhmissä että koko päiväkodin tasolla. Vahvuudeksi nousi tällä kertaa edellisen kauden kehittämiskohde – motoriset taidot ja toiminnallisuus. Kehittämistyö näyttää toteutuneen hienosti ja työstämme asiaa jatkossakin.

Liikunnallinen elämäntapa ja liikunnan lisääminen arkeen on aina ollut yksi Katariinan päiväkodin painopistealueista. Päiväkodin omalla pihalla on mahdollisuus monipuoliseen liikkumiseen. Siellä on mahdollista harjoitella mm. pyöräilyä tai potkulautailua, kiipeillä, keinua, pelata pallopelejä ja talvella laskea mäkeä. Pihalla on sekä rakennettua että luonnonmukaista ympäristöä. Ryhmät retkeilevät viikoittain myös päiväkodin lähiympäristössä. Upeita erilaisia ulkona oppimisen ympäristöjä on lukuisia, mm. Muumipuisto ja koko Katariinan puiston alue, Puistolan kenttä ja Arto Tolsa areena, Tervaleppälehto, Tupakkavuori, Sapokka, 
Mansikkalahti, kirjasto ja Maretarium. Päiväkodin liikuntasali on päivittäin ryhmien käytössä. Liikuntavälineistö on monipuolista ja lasten saatavilla.

Katariinan päiväkodissa on tavoitteena sallia lapsen luontainen tapa liikkua. Turhia liikkumista estäviä rajoituksia on yhteisesti sopien karsittu pois. Kasvattajat arvioivat liikkumismahdollisuuksia turvallisuuden näkökulmasta. Lasta kannustetaan liikkuvaan elämäntapaan; mm. sisällä juokseminen on sallittua ja suotavaakin, jos siitä ei aiheudu vaaraa.

KIELIPEDA
Varhaiskasvatuksessa kaikki lapset ovat kielen oppijoita. Kiinnitämme huomiota siihen, että oppimisympäristö on siinä monipuolisesti tukena. Päiväkodissa on kiinnitetty paljon huomiota ympäristön kuvittamiseen sekä kuvien käyttöön toiminnan ohjaamisen ja ilmaisun tukena. Pyrimme tietoisesti myös selkeään, mutta rikkaaseen ilmaisuun.

Syksyisin jokainen tiimi tarkastelee oman ryhmänsä oppimisympäristöä Kielipeda1 -lomaketta käyttäen. Siinä arvioidaan henkilöstön toimintaa, oppimisympäristöä ja lapsen osallisuutta kielen oppimisen näkökulmasta. Tiimit ovat kirjanneet, mitkä asiat jo toimivat ryhmässä sekä mitä asioita tulee vielä kehittää ja miten. Lomakkeeseen palataan vähintään puolivuosittain tilanteen arvioimiseksi. Monikielisten yli 3-vuotiaiden lasten kielitaitoa arvioidaan lapsikohtaisella moniportaisella Kielipeda-työvälineellä. Kartoituksessa nousevat tuen tarpeet huomioidaan toimintaa suunniteltaessa. Lapsen Kielipeda tulee liitteeksi lapsen vasuun.




Yhteistyö ja lapsen varhaiskasvatussuunnitelma



4. YHTEISTYÖ JA LAPSEN VARHAISKASVATUSSUUNNITELMA

Huoltajien kanssa tehtävällä yhteistyöllä tavoitellaan huoltajien ja henkilöstön yhteistä sitoutumista lasten terveen ja turvallisen kasvun, kehityksen ja oppimisen edistämiseen. Vastuu yhteistyön käynnistymisestä ja sen ylläpitämisestä on varhaiskasvatuksen henkilöstöllä.

Yhteistyö käynnistyy perheen kanssa toteutuvalla aloituskeskustelulla ja lapsen tutustuessa varhaiskasvatukseen. Yhteistyö jatkuu päivittäin lasta tuodessa ja hakiessa. Varhaiskasvatuksessa jokaisella lapsella on varhaiskasvatussuunnitelma eli lapsen vasu, jonka laadinta käynnistyy huoltajien ja henkilöstön yhteisellä keskustelulla. Lapsen vasu-keskustelussa asetetaan tavoitteita pedagogiselle toiminnalle. Lapsi on keskustelussa joko fyysisesti läsnä tai hänen näkökulmansa tuodaan osaksi keskustelua. Lapsen vasun laadinnasta vastaa ryhmän varhaiskasvatuksen opettaja yhteistyössä lapsiryhmän muiden ammattilaisten kanssa.

Huoltajien osallisuus ja heidän antamansa palaute toimipaikalle mahdollistuvat kohtaamisissa ja huoltajailloissa. 

Varhaiskasvatus tekee yhteistyötä myös muiden lapsille ja perheille suunnattujen palveluiden kuten esiopetuksen, neuvolan, perhetyön, puhe- ja toimintaterapian, perheneuvolan ja perusopetuksen kanssa. Yksittäisen perheen tai lapsen asioissa yhteistyötä tehdään aina yhdessä perheen kanssa.

HUOLTAJAYHTEISTYÖ JA LAPSEN VASU TOIMIPAIKASSA


	KUN LAPSI TULEE PÄIVÄKOTIIN
Ryhmän opettaja, päiväkodin johtaja tai apulaisjohtaja on yhteydessä uuden lapsen perheeseen ja sopii tutustumiskäynnin. Tutustumiskäynti toteutuu yhdessä ryhmän kasvattajan kanssa. Perheet saavat päiväkodin esitteen ja palvelusopimuksen tutustumiskäynnillään.

Maahanmuuttajaperheiden kanssa käydään aloituskeskustelu tulkin avulla jo tutustumisvaiheessa. Aloituskeskusteluun käytetään valmista aloituskeskustelu -kaavaketta. Ennen aloituspäivää lapsi ja huoltajat voivat käydä totuttelemassa päiväkotiin haluamansa määrän. 
Ilman huoltajaa lapsi voi jäädä päiväkotiin, kun sijoitus varhaiskasvatuksessa on alkanut.

VASUJEN LAADINNAN KÄYTÄNNÖT TOIMIPAIKASSA
Jokaiselle lapselle laaditaan oma varhaiskasvatussuunnitelma (vasu). Ensimmäinen vasukeskustelu pidetään kahden kuukauden sisällä varhaiskasvatuksen aloittamisesta. Vasua päivitetään huoltajien kanssa vähintään kerran vuodessa. Lisäksi varhaiskasvatuksen opettaja kirjaa vasuun lapsen kehitykseen liittyviä havaintoja toimintakauden aikana. Lapsen kasvuun ja kehitykseen liittyvistä asioista keskustellaan aina ajantasaisesti. Tarvittaessa keskusteluja voidaan pitää lyhyemmälläkin aikavälillä. 

4-vuotiaiden lasten kohdalla lapsen vasukeskustelut ajoitetaan lähelle 4-vuotisneuvolaa. 
Silloin käydään huoltajien kanssa keskustellen läpi lomake, johon on kirjattu varhaiskasvatuksen havainnot lapsesta neuvolaan. Huoltajat ottavat lomakkeen mukaan neuvolakäynnille ja tuovat sen takaisin neuvolan terveisillä täydennettynä.
Vasukeskustelut ovat merkittävässä roolissa huoltajien osallistamiseksi päiväkodin toiminnan arviointiin. Varhaiskasvatuksen opettajat huolehtivat siitä, että keskustelut tulee pidettyä ja lasten varhaiskasvatussuunnitelmat kirjattua sekä päivitettyä. Tiimi käy ennen vasukeskustelua yhdessä läpi havaintoja lapsista ja heidän toiminnastaan arjen erilaisissa tilanteissa keskustelun pohjaksi. Ryhmän opettajan tehtävänä on tuoda tiimin tietoon vasukeskusteluissa huoltajilta tulleet toiveet ja palautteet.

Lapsen oma kokemus varhaiskasvatuksesta tulee huomioida lapsen vasussa. Isommille 
lapsille voidaan tarjota mahdollisuutta olla osan aikaa mukana vasukeskustelussa. Tukena voi olla etukäteen mietittyjä päiväkotiarkeen liittyviä apukysymyksiä. Tavallisempaa kuitenkin on, että lapsen kanssa käydään oma keskustelu tai pieni haastattelu ennen tai jälkeen huoltajien tapaamista. Lisäksi käytössä on hyvin monenlaisia luovia keinoja selvittää lapsen omia ajatuksia ikätasoon sopivilla tavoilla mm. kuvien ja leikkien avulla.

TIEDOTTAMINEN HUOLTAJILLE
Päivän tapahtumien ja keskeisimpien kuulumisten kertominen huoltajille tapahtuu päivittäin lapsen tuonti- ja hakutilanteissa. Ryhmien käytössä on ”päivän laput”, joihin olennaisimmat huoltajille tiedotettavat asiat kirjataan. Näin tieto lapsen päivästä ei katoa, kun ryhmän viimeinen oma kasvattaja lähtee kotiin.

Ryhmien toimintaa dokumentoidaan kuvilla ja pienillä kirjoituksilla päiväkodin Peda.net
-sivuilla. Peda.netin kautta huoltajat pääsevät kurkistamaan suoraan varhaiskasvatuspäivien toiminnan ytimeen. Kuvat voivat virittää kotona keskusteluja lasten ja huoltajien välille ja nostaa esiin arjen iloja ja suruja. Huoltajilla on mahdollisuus kuvien kommentointiin Peda.netissä tai keskustellen ryhmän kasvattajien kanssa. Toiminta tulee näkyväksi ja tukee vuoropuhelua perheiden kanssa toiminnan kehittämiseksi. Jokainen ryhmä päivittää Peda.net -sivujaan säännöllisesti, vähintään kerran kuukaudessa. Ryhmän seinällä on esillä QR-koodi oman ryhmän Peda.net-sivuille.

Ryhmien eteisissä tai ilmoitustauluilla on pienryhmätaulut, joihin kasvattajat kirjaavat ajantasaisesti ryhmän toimintaa. Edlevon kautta välitetään perheille tärkeät, kaikille yhteisesti tiedotettavat asiat.

Huoltajien kanssa tehtävä yhteistyö on ensiarvoisen tärkeää. Avoin ja luottamuksellinen ilmapiiri rohkaisee huoltajiakin puhumaan avoimesti lastensa asioista.
Yhteisten asioiden tiedotus perheille tapahtuu pääsääntöisesti sähköisesti, mutta tarpeen ja tilanteen mukaan myös muilla tavoilla.





Toimintavuosi



5. TOIMINTAVUOSI 2026-2027

Varhaiskasvatuksessa toiminta on yhteisöllistä ja oppiminen erilaisissa ryhmissä tapahtuvaa. Leikissä ja yhteisessä toiminnassa lapset voivat tuoda näkemyksiä esiin ja tehdä ehdotuksia yhteiselle toiminnalle. Toimintavuotta voidaan suunnitella osittain etukäteen ja toisaalta se muuntuu toimintavuoden kuluessa.

Kotkassa lokakuussa toteutuu lukukuukausi, jossa varhaiskasvatus, kirjasto ja lasten kulttuuri ovat aktiivisesti mukana. Lasten kulttuuriviikot helmikuussa tarjoavat toimintamahdollisuuksia varhaiskasvatukseen. 

Kotkan varhaiskasvatus ja kaikki toimipaikat noudattavat Liikkuva varhaiskasvatusohjelmaa.

Kotkalle on myönnetty Lapsiystävällinen kunta -tunnus, mikä vahvistaa rasisminvastaisen toiminnan ja lasten oikeuksien asemaa myös varhaiskasvatuksessa. Kummallekin asialle on valtakunnalliset teemaviikot, joita huomioidaan varhaiskasvatuksen toimipaikoissa. 

TOIMINTAVUODEN ELÄMÄÄ


	Ryhmien yhteinen Itämeripäivän tapahtuma päiväkodin pihalla ja sisätiloissa 28.8.2026.

Viskareiden retki Vellamoon 9.9.2026 (järjestäjänä Vellamon Ystävät ry)

Koko kaupungin yhteinen huoltajailta 28.9.2026 Teamsin välityksellä

Valokuvaus: tiedotetaan erikseen

Jo perinteiseen tyyliin kaikki ryhmät osallistuvat marraskuussa joulukoristeiden 
askarteluun K-Supermarket Hyvätuuleen

Lapsen oikeuksien viikkoa vietetään 16.–22.11.2026 
Viikon teema: Jokainen lapsi on arvokas

Tonttukoulu viskareille marraskuussa yhteisötalo Messissä, kesto noin tunti. 

Joulupolku -tapahtuma 16.12. klo 15–17 päiväkodin sisätiloissa

Omissa ryhmissä järjestetään juhlia ja tapahtumia erilaisiin vuoden teemoihin liittyen.

Kirjastoauto käy kerran kuukaudessa Katariinan päiväkodilla, yhteistyö kirjaston kanssa on muutenkin aktiivista.

Lasten kulttuuriviikon tapahtumiin osallistutaan vuosittain.

Kevätkauden tapahtumien suunnitelmat tarkentuvat myöhemmin.

